Emilia Huttusen kannanottona julkaistu nännikuva on levinnyt kansainvälisiin medioihin.

Emilia Huttunen aikoo taistella tasa-arvon puolesta myös tulevaisuudessa.

Kuvassa Huttunen poseeraa alasti, vain muokatut kuvat nänniensä edessä. Nännit peittävissä muokkauksissa on kuvat miehen nänneistä, jotka kuuluvat hänen poikaystävälleen.

Mutsis on -blogia pitävä Huttunen on jopa hieman järkyttynyt kuvansa saamasta huomiosta. Se on levinnyt ruotsalaisiin, tanskalaisiin ja norjalaisiin medioihin. Kuvaa taas on katsottu Facebookissa 1,5 miljoonaa kertaa.

- Oli hämmentävää nähdä minusta kirjoitettu juttu eilen Aftonbladetin toiseksi luetuimpana juttuna. Ehkä hurjin fiilis tuli, kun MTV:n Catfish-ohjelman Nev Schulman oli jakanut ATTN.comin jutun, jossa kasvoni keikkuivat päällimmäisenä, Huttunen päivittelee.

Huttunen haluaa ottaa kantaa siihen, kuinka naisten nännit ovat aina esillä seksuaalisessa mielessä, mutta miehen kävellessä ilman paitaa, ei kukaan huomioi asiaa millään tavalla.

- Olemme hyvin kaukana tasa-arvoisesta maailmasta. Haluan kuvallani sanoa, että nänneissä ei ole mitään ihmeellistä, Huttunen toteaa.

Äitinä Huttunen on esimerkiksi joutunut kohtaamaan imettämistä julkisilla paikoilla vastustavia ihmisiä.

- Olen tehnyt oman osani nännien arkipäiväistämiseen viihtymällä paljon ilman rintaliivejä ja näyttämällä, ettei minua häiritse tippaakaan, että nännini näkyvät läpi, mutta pitkään on tuntunut siltä, että haluan tehdä jotain enemmän, selittää Huttunen.

Huttunen tahtoo opettaa omille lapsilleen, että kumpikin sukupuoli on tasaveroinen.

- En halua kasvattaa lapsiani niin, että pojallani on kaikki perusoikeudet ja tyttöni joutuu taistelemaan niistä, hän sanoo ja lisää:

- Aion seisoa asiani takana hamaan hautaan. Toivottavasti lapsenlapseni saavat olla joskus ylpeitä isoäidistään, joka taisteli naisten oikeuksien puolesta.

Ikäviä kommentteja

Huttunen on osannut odottaa kuvan johdosta negatiivista palautetta.

- Poikaystäväni oli vastoin kehotuksiani käynyt ensimmäistä kertaa vauva.fi-palstalla lukemassa keskustelua minusta ja tuli sen jälkeen shokissa halaamaan ja sanoi, ettei voi ymmärtää, miten maailmassa on noin kamalia ihmisiä.

Bloggaaja itse on oppinut bloginsa kautta olla lukematta edes kommentteja kuvistaan. Negatiivinen palaute on hänen mielestään merkki ihmisten kyvyttömyydestä ymmärtää erilaisuutta ja hyväksyä muutoksia.

Aiemminkin tänä vuonna naiset ovat näyttäneet sosiaalisen median kanavissa nännejään ympäri maailmaa.

Yhdysvalloista alkuvuodesta aloitettu Free the Nipple -kampanja otti kantaa kysymyksiin, kuten miksi pikkutytöt tarvitsevat uimapuvun, mutta poikalapsille riittävät uimahousut? Miksi naisen rintoja ei tarvitse peittää ja rinnat ovat jotenkin mystiset? Ja miksi imettävä äiti voidaan kokea sukupuolisiveellisyyttä loukkaavaksi, mutta paljasta rintamustaan esittelevää miestä ei?

Juttua korjattu: Nännejä ei ole peitetty lapuilla vaan kuvanmuokkauksella.